# Joan Josep Guinovart i Cirera

Joan Josep Guinovart i Cirera (Tarragona, 3 de juliol de 1947 - 1 de gener de 2025) fou un farmacèutic i químic català. Es llicencià en farmàcia i química per la Universitat de Barcelona el 1969, on es va doctorar en bioquímica l'any 1973, amb una tesi sobre l'anàlisi cinètica i la regulació de la glucogen-sintetasa del fetge de granota. Entre 2001 i 2018 va dirigir l'Institut de Recerca Biomèdica de Barcelona.

## Biografia

Especialitzat en bioquímica clínica, un cop doctorat realitzà una estada postdoctoral al departament de farmacologia de la Universitat de Virgínia (1974-1975), on investigà sobre el mecanisme d'acció de la insulina sobre el metabolisme del glucogen, i immediatament després s'incorporà com a professor associat de bioquímica a la facultat de farmàcia de la Universitat de Barcelona (1975-1983). Seguidament passà a formar part del cos de professorat titular de la facultat de veterinària de la Universitat Autònoma de Barcelona (1983-1985), i entre 1986 i 1990 fou catedràtic de bioquímica i biologia molecular de la mateixa institució. A partir de 1990 passà a ocupar la càtedra de la mateixa disciplina de la Universitat de Barcelona, i entre 1992 i 1993 realitzà una estada al departament de bioquímica i biofísica de la Universitat de Califòrnia a San Francisco. Un cop retornat, entre 1995 i 2001 fou el cap del departament de bioquímica i biologia molecular de la Universitat de Barcelona, càrrec que encadenà amb la direcció general del Parc Científic de Barcelona (2001-2002) i amb la fundació i direcció de l'Institut de Recerca Biomèdica de Barcelona (2005-2018).
La seva àrea d'investigació se centrà en el metabolisme del glicogen, amb especial èmfasi en l'estudi de les seves alteracions i la seva relació amb la diabetis i en patologies neurodegeneratives com la malaltia de Lafora. A més, també centrà la seva recerca en el desenvolupament de nous agents antidiabètics, particularment a partir de l'acció del wolframat de sodi.

## Premis i reconeixements

* 1979, 1985: Premi Leandre Cervera de l'Institut d'Estudis Catalans.
* 1983: Premi August Pi i Sunyer de l'Institut d'Estudis Catalans.
* 1996: Premi Novo-Nordisk de la Societat Espanyola de la Diabetis per la seva recerca fonamental sobre la diabetis.
* 1998: Medalla de la Societat Francesa de Bioquímica i Biologia Molecular.
* 1998: Premi Ciutat de Barcelona a la recerca científica.
* 1998: Medalla Narcís Monturiol al mèrit científic.
* 1999: Membre de la Comissió Assessora de Ciència i Tecnologia de la Generalitat de Catalunya.
* 1999: Membre del Consell Assessor per a la Ciència i Tecnologia.
* 2005: Membre honorífic de la Societat Espanyola de Bioquímica i Biologia Molecular.
* 2006: Membre numerari de la Reial Acadèmia de Farmàcia.
* 2006: Membre corresponent de l'Acadèmia de Ciències de Chile.
* 2007: Diploma d'honor de la Federació Europea de Societats de Bioquímica.
* 2007: Fill predilecte de Tarragona
* 2008: Membre del Senat de Tarragona.
* 2014: Creu de Sant Jordi.
* 2015: Premi Gaudí Gresol.
* 2015-2018: President de la Unió Internacional de Bioquímica i Biologia Molecular (IUBMB).

## Publicacions

Algunes de les sevas obres
* Análisi cinético de la glucógeno sintetasa de hígado de rana y su regulación (1973)
* Estudi de les proteïno-quinases independents d'AMP cíclic de fetge de rata (1983)
* La Biomedicina, una àrea de futur per a la farmàcia catalana (2010)

## Notes

* ↑ Entre 1978 i 1980, Guinovart també treballà a l'Hospital de Bellvitge, i entre 1980 i 1985 fou cap del serei d'anàlisis clíniques de la Seguretat Social.
* ↑ Entre 1984 i 1987, Guinovart fou vicedegà de la facultat de veterinària de la UAB, i entre 1988 i 1991 fou coordinador de l'àrea de biologia molecular i cel·lular de l'Agencia Nacional de Evaluación y Prospectiva (ANEP).

## Referències

* 1 2 3 4 «Discurs llegit per J. Ginovart per al seu ingrés com a acadèmic de número a la Reial Acadèmia de Farmàcia». [Consulta: 8 novembre 2015].
* 1 2 3 4 5 6 7 8 9 10 11 12 «Perfil de Joan J. Guinovart». IRB Barcelona. Arxivat de l'original el 17 d’octubre 2015. [Consulta: 8 novembre 2015].
* 1 2 «El catedràtic Joan J. Guinovart, guardonat en els IX Premis Gaudí Gresol». , 10-06-2015 [Consulta: 8 novembre 2015].
* ↑ «Joan J. Guinovart Cirera». Membres del Senat de Tarragona. Arxivat de l'original el 23 d’octubre 2014. [Consulta: 8 novembre 2015].
* ↑ «El Govern distingeix amb la Creu de Sant Jordi 27 persones i 15 entitats». Web oficial de la Generalitat de Catalunya, 01-04-2014. Arxivat de l'original el 2014-04-07. [Consulta: 2 abril 2014].
* ↑ «Joan Guinovart, president dels bioquímics mundials». IRB. Notícies institucionals, 30-09-2015 [Consulta: 8 novembre 2015].

## Enllaços externs

* Biografia Arxivat 2014-12-20 a Wayback Machine. a la revista de la Societat Andorrana de Ciències.